ຄິວບາ ຮັບຜ່ານ ກົດໝາຍໃໝ່ ຊຸດນຶ່ງ ເພື່ອດຶງດູດ ນັກລົງທຶນ ຕ່າງປະເທດ (ວີດີໂອ)
ມາດຕາການໃໝ່ ຕັດພາສີກຳໄລ ລົງເຄິ່ງນຶ່ງ ແລະຍົກເວົ້ນ ພວກທຸລະກິດໃໝ່ ຈາກການເສຍພາສີ ເປັນເວລາ 8 ປີ.
ສະພາແຫ່ງຊາດຄິວບາ ໄດ້ຮັບຜ່ານຮ່າງກົດໝາຍໃໝ່ສະບັບ ນຶ່ງ ທີ່ແນໃສ່ເພື່ອເຮັດໃຫ້ປະເທດນັ້ນ ເປັນບ່ອນທີ່ດຶງດູດໃຈ ຫລາຍຂຶ້ນ ສຳຫລັບພວກນັກລົງທຶນຕ່າງປະເທດ ໂດຍການ ຕັດຄ່າພາສີຕ່າງໆລົງ ບັນດາຜູ້ແທນສະພານິຕິບັນຍັດ ໄດ້ຮັບຜ່ານມາດຕະການໃໝ່ ເຫລົ່ານັ້ນ ໃນກອງປະຊຸມ ສະໄໝປະຊຸມວິສາມັນ ເມື່ອວັນເສົາ ວານນີ້ ຮ່າງກົດໝາຍດັ່ງກ່າວຕັດຄ່າພາສີກຳໄລ ລົງເຄິ່ງນຶ່ງ ແລະຍົກເວັ້ນ ພວກນັກລົງທຶນຕ່າງປະເທດຫຼາຍຄົນ ຈາກການເສຍພາສີລາຍໄດ້ສ່ວນຕົວ ມາດຕະການເຫຼົ່ານີ້ ຍັງຍົກເວັ້ນພວກທຸລະກິດໃໝ່ ບໍ່ໃຫ້ເສຍພາສີໃນໄລຍະ 8 ປີທຳອິດ ທີ່ມາລົງທຶນໃນປະເທດນັ້ນ ລັດຖະມົນຕີຄິວບາ ທີ່ກຳກັບນຳການປະຕິຮູບດ້ານເສດຖະກິດ ທ່ານ Marino Murillo ກ່າວວ່າ ປະເທດຂອງທ່ານຕ້ອງການເງິນຢ່າງໜ້ອຍ 2 ພັນລ້ານຕໍ່ປິ ຈາກພວກນັກລົງທຶນຈາກຕ່າງປະເທດ ເພື່ອໃຫ້ບັນລຸເປົ້າໝາຍຂອງຕົນທີ່ຕັ້ງໄວ້ ວ່າຈະໃຫ້ເຮັດໃຫ້ເສດຖະກິດ ມີການຂະຫຍາຍໂຕ ໃນອັດຕາ 5 ເປີເຊັນຕໍ່ປີ ຫຼືດີກວ່ານັ້ນ ການປິດລ້ອມທາງດ້ານເສດຖະກິດຂອງສະຫະລັດຕໍ່ຄິວບາ ທີ່ມີມາໄດ້ດົນກວ່າ 5 ທົດສະ ວັດແລ້ວນັ້ນ ໄດ້ຂັດຂວາງພວກນັກທຸລະກິດອາເມຣິກັນ ບໍ່ໃຫ້ໄປລົງທຶນຢູ່ໃນຄິວບາ